www.youtube.com/channel/UCvgW7\_G7mFWxy4jiwXRc\_BwHankasalmi – Konnevesi – Laukaa
Seurakuntien taloudellinen tilanne yksittäisinä seurakuntina ja kokonaisuutena
Antti Viita

**Hankasalmen seurakunta**

Seurakunnan jäsenmäärä on laskenut viimeisen 20 vuoden ajan nopeasti. Alue on muuttotappioinen ja tämän lisäksi seurakunnasta myös erotaan. Mainitulla aikavälillä jäsenmäärä on pudonnut 5237 jäsenestä 3825 jäseneen. Ennusteiden (kirkontilastot.fi) jäsenkehitys jatkuu vuosittainen negatiivisena noin 100 jäsenen verran.

Nopea muutos jäsenmäärässä on vaikuttanut ja vaikuttaa selvästi seurakunnan kirkollisverotuloihin. Toteutuneiden talouslukujen perusteella vaikuttaa siltä, että seurakunta ei ole kyennyt sopeuttamaan toimintojaan supistuneisiin resursseihin. Tämä näkyy erityisesti korkeina kiinteistötoimen kustannuksina. Esimerkiksi leirikeskuksen kustannukset käyttöasteeseen nähden ovat korkeat. Samoin henkilöstön määrä suhteessa jäsenmäärään on korkea.

Seurakunnalla ei ole pitkäaikaista lainaa.

Jos seurakunta pyrkisi jatkamaan itsenäisenä, sen täytyisi karsia kustannuksia luopumalla kiinteistöistä. 5-10 vuoden kuluttua seurakunnan kassavarallisuus olisi näinkin kulutettu. Ennusteen mukaisen tulokehityksen toteutuessa seurakunnalla ei ole mahdollisuutta toteuttaa uusia investointeja. 300 hehtaarin metsäomaisuudesta saatava vuotuinen tuotto käytetään jo tällä hetkellä toiminnan rahoittamiseen.

Seurakunnan veroprosentti on 1,95.

**Konneveden seurakunta**

Myös Konneveden seurakunnan talouden haastaa nopeasti laskeva jäsenmäärä. Viimeisen 20 vuoden aikana jäsenmäärä on laskenut 1000 jäsenellä ja on vuoden 2019 lopussa 1917. Jäsenmäärän pienentyminen näyttää kiihtyneen viimeisten vuosien aikana ja ennusteen mukaan suunta tulee jatkumaan samana myös tulevina vuosina.

Nykyisellä kulurakenteella tilikaudet ovat jäämässä alijäämäisiksi. Alijäämän säilyttäessä tasonsa seurakunnan kassavarallisuus olisi käytetty 4-6 vuoden kuluttua. Sopeuttamisen mahdollisuudet ovat rajalliset, nykyiset resurssit vaikuttavat tarpeellisilta seurakunnan lakisääteisten tehtävien toteutumista varten. Kiinteistöt ovat seurakunnan kokoon nähden iso kustannuserä. Suunnitelma niiden vähentämiseksi on tärkeää saada onnistumaan.

Seurakunnalla on lainaa tilinpäätöksen tietojen mukaan noin 35.000 euroa.

Metsätalouden osuus seurakunnan kaikista tuloista merkittävä. Muutoksilla puumarkkinoilla voi siten olla vaikutusta seurakunnan taloudelliseen asemaan. Negatiivinen puunhintakehitys lisäisi seurakunnalle kertyvän alijäämän määrää. Metsien hakkuita on suoritettu etupainotteisesti ja seuraavat lähivuodet on selvittävä totuttua pienemmällä metsätalouden tuotolla.

Seurakunnan veroprosentti on 1,9.

**Laukaan seurakunta**

Omaisuudella mitattuna Laukaan seurakunnan talous on vielä vahva. Jäsenkehitys on ollut vasta maltillisemmin laskeva, mutta ilmiö on kuitenkin tunnistettavissa myös Laukaassa. Ennusteen mukaan laskeva kehitys kiihtyy lähivuosina.

Käyttötalous on painumassa alijäämäiseksi myös Laukaassa. Vuoden 2019 ylijäämäinen tilinpäätös on hyvän verotulokertymän lisäksi seurausta hieman normaalia korkeammista metsätalouden tuotoista. Käyttötalouden perusteella arvioituna myös Laukaan seurakunnalla on painetta nostaa verokertymäänsä.

Seurakunta on tehnyt viime vuosien aikana sopeuttamistoimia lähinnä tukitoiminnoille. Tällä hetkellä särkymävaraa ei enää ole ja lisäsopeuttaminen siten haastavaa. Tukitoimintojen osalta talouspalveluita myydään Uuraisten seurakunnalle ja kustannuksia saadaan näin jaettua.

Seurakunnalla on pitkäaikaista lainaa noin 750.000 euroa ja taseeseen merkittyä varallisuutta arvopapereissa ja pankkitileillä noin 2 miljoonan euron edestä.

Seurakunnan veroprosentti on 1,65.

**Yhteinen seurakunta**

Seurakuntien yhdistymisessä olisi tärkeää huomioida kaikkien tukipalveluiden tehostaminen niin, että toiminnan resurssit säilyisivät mahdollisimman hyvinä. Tämä edellyttäisi kaikista pienelle käyttöasteelle jäävistä rakennuksista luopumista ja toimintojen tehostamista edelleen. Toimintojen tehostaminen voidaan toteuttaa prosesseja yhtenäistämällä, ostopalveluiden nykyistä laajemmalla käytöllä ja henkilöstöä vähentämällä. Mahdollisen yhdistymisen hetkellä on tunnistettava muutostarpeet ja kyettävä tekemään tarpeelliset toimenpiteet niiden toteuttamiseksi. Rakennusten ylläpitämisestä ja henkilöstökuluista tulisi tavoitella noin 200.000 – 250.000 säästöä. Mahdollisesta rakennusten myynnistä saatua tuloa voitaisiin käyttää investointien rahoittamiseen.

Yhteisen seurakunnan metsäomaisuus on merkittävä. Sen tehokkaalla ja tarkoituksen mukaisella hoitamisella on mahdollisuus luoda tarpeellista tukea seurakunnan muille tuloille.

Tehostamisen jälkeen yhteisen seurakunnan veroprosentiksi voitaisiin määritellä 1,7. Nykyinen kulurakenne edellyttää veroprosentin määräämistä 1,75 - 1,8 tasolle.